**Няпэўныя займеннікі і прыслоўі**

Няпэўныя займеннікі і прыслоўі ўтвараюцца ад пытальна-адносных займеннікаў і прыслоўяў ***хто, што, дзе, калі, які***і г.д. пры дапамозе **прыставак:**

**не-** (звычайна стаіць пад націскам, выкл. *некаторыя*): н*ехта, нешта, недзе, некалі, нейкі;*

**абы-** (пішацца праз злучок, пры ўжыванні з прыназоўнікам звычайна прыстаўка *абы-* пішацца асобна, а прыназоўнік укліньваецца паміж прыстаўкай і займеннікам/прыслоўем): *абы-хто, абы-што, абы-дзе, абы-калі, абы-які,*але*абы з якім.*

**пры дапамозе постфіксаў:**

**-сьці** (звярніце ўвагу, што пішацца з мяккім знакам!): *хтосьці, штосьці, дзесьці, калісьці, якісьці*;

**-сь** (размоўны варыянт постфікса –*сьці*): *хтось, штось, дзесь, калісь, якісь*;

**-небудзь** (пішацца праз злучок):  *хто-небудзь, што-небудзь, дзе-небудзь, калі-небудзь, які-небудзь*;

**-колечы/-кольвечы/-кольвек** (пішацца праз злучок): *хто-кольвек, што- колечы, дзе-кольвечы, калі-кольвечы, які-колечы*.

**пры дапамозе паўтораў блізкіх па гучанні словаў:**

***дзе-нідзе, што-нішто, сяк-так, сям-там, сёе-тое***

**Ужыванне няпэўных займеннікаў і прыслоўяў**

Словы з постфіксамі **–небудзь, -кольвек, -кольвечы, -колечы**ўжываюцца ў выпадку, калі ёсць магчымы выбар, але яшчэ не вырашана дакладна, што выбраць, ці гэта не мае вялікага значэння (*Давай сходзім куды-небудзь сёння ўвечары*.)

Словы з прыстаўкай **не-** і постфіксамі **–сьці (-сь)**ужываюцца ў выпадку, калі гаворка ідзе пра прадмет, які існуе ў рэальнасці, але невядомы моўцы, або калі моўца пра яго дакладна не памятае (*Мне пра яго калісьці нешта расказвалі*.)

Прыстаўка **абы-** надае займеннікам і прыслоўям адценне негатыўнасці (*Не кажы абы-чаго!*)

Складаныя словы кшталту **там-сям, тое-сёе** ўжываюцца ў выпадку, калі моўца па нейкіх прычынах не хоча называць дакладна рэчы ці асобаў, пра якія гаворыць (*Сёе-тое мы сёння ўжо паспелі зрабіць.*)

**Заданне. Перакласці на беларускую мову:**

Что-то –

Чей-то –

Кое-какой –

Лишь бы чей –

Чему-нибудь –

Как-то –

Лишь бы с кем –

Какой-либо –

Какой-то**–**

Когда-то –

Откуда-то –

Кое-что –

Лишь бы куда –

С чьим-нибудь –

Кое-кому**–**

На какой-то (остановке) –

Чего-то –

Кое-где –

Лишь бы к кому –